*VEGA præsenterer*

**Jimilian går efteråret i møde med forfriskende energi**

*Når den flabede ordsmed Jimilian i vanlig højenergisk stil indtager Lille VEGA den 16. oktober er der for alvor dømt fest. Og den er kun lige begyndt for ham.*

Dansk-albanske Jimilian er vokset fra barnestjerne til teenageidol, og han er nu en cementeret del af den danske musikscene og tilknyttet musikselvskabet FlexMusic. I 2006 medvirkede Jimilian i Børnenes MGP og begyndte så småt at få øjnene op for musikken. 10 år senere brød han for alvor igennem på hitlisterne med singlen ”Slem igen”, som han producerede i samarbejde med vennen Blak, der bl.a. står bag nummeret ”Nede Mette”.

Jimilians lyd tager os tilbage til sommer i syden, fest og ballade og med sine opløftende tekster og poppede melodier, sætter han gang i dansetrinene.

Den unge Jimilian er i øjeblikket aktuel med udgivelserne ”Monte Carlo” og ”Typisk mig”, som stammer fra samarbejdet med vennerne Artigeardit og Gio. Ikke nok med det, er Jimilian netop udkommet med sin nye single ”Smid Tøjet”.

Når han gæster VEGA i oktober, er der garanteret et brag af en koncert.

**Fakta om koncerten:**

Jimilian (DK)

Fredag d. 16. oktober kl. 21.00

Lille VEGA, Enghavevej 40, 1674 København V

Billetpris 160 kr. + gebyr

Billetsalget starter i dag via vega.dk og Ticketmaster.